แนวโน้ม SET เช้าพักฐาน หลังเฟดส่งซิกขึ้นดบ.เร็วกว่าคาด-หุ้นอิเล็กฯเสี่ยงลง
แนวโน้ม SET เช้าพักฐาน หลังเฟดส่งซิกขึ้นดบ.เร็วกว่าคาด ส่งผลลบต่อหุ้นที่ P/E แพง หรือมี Valueation สูง อย่าง หุ้นเทคโนโลยี แต่ไทยอาจจะเป็นหุ้นอิเล็กทรอนิกส์ ที่น่าจะปรับตัวลง
6 ม.ค. 2565

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้น่าจะพักตัวลงตามตลาดหุ้นทั่วโลก หลังจากธนาคารกลางสหรัฐ (เฟด) เปิดเผยรายงานการประชุมประจำวันที่ 14-15 ธ.ค.นี้ ว่า เฟดอาจจะปรับขึ้นอัตราดอกเบี้ยเร็วกว่าที่คาดการณ์ไว้ รวมถึงการปรับลดขนาดงบดุลบัญชี (Balance Sheet) ของเฟดในทันทีหลังจากที่มีการเริ่มปรับขึ้นอัตราดอกเบี้ย ซึ่งถือเป็นประเด็นหลักที่ส่งผลให้ตลาดหุ้นทั่วโลกพักตัว เพราะหมายความว่าสภาพคล่องจะเริ่มลดลง ทำให้เป็นลบกับหุ้นที่ P/E แพงๆ หรือหุ้นที่มี Valueation สูง เช่น หุ้นเทคโนโลยีขณะที่บ้านเราอาจจะไม่ได้มีหุ้นเทคโนโลยีโดยตรง แต่จะเป็นหุ้นอิเล็กทรอนิกส์ ที่น่าจะปรับตัวลง
ทั้งนี้ให้กรอบแนวรับไว้ที่ 1,665 จุด และแนวต้าน 1,680 จุด